Τη δεκαετή παραχώρηση εργοστασίου του Ομίλου Ιατρικού Αθηνών στην Τesla, πρότεινε στον ιδρυτή της εταιρείας, Elon Musk, o διευθύνων σύμβουλος του ομίλου, Βασίλης Αποστολόπουλος, ώστε ο νοτιοαφρικανικής καταγωγής επιχειρηματίας να αναπτύξει εκεί το κέντρο έρευνας και ανάπτυξης που ετοιμάζεται να ιδρύσει στην Ελλάδα.

Όπως γνωστοποίησε ο κ. Αποστολόπουλος, μιλώντας από το βήμα του Οικονομικού Φόρουμ των Δελφών ΙΙΙ, πρόκειται για μονάδα του ομίλου στην Κόρινθο, ενώ η πρόταση για την παραχώρησή της -με μηδενικό κόστος- κατατέθηκε χτες το πρωί με προσωπική επιστολή προς τον Elon Musk.

O κ. Αποστολόπουλος τόνισε ακόμη ότι υπάρχουν προτάσεις και λύσεις για την ελληνική οικονομία, όμως τα προβλήματα επιμένουν, επειδή, όπως είπε, «λείπει το καύσιμο, που είναι το όραμα». «Δεν μπορούμε άλλο να κλοτσάμε το τενεκεδάκι να πάει παρακάτω» ανέφερε, αποδίδοντας σχηματικά την έλλειψη σχεδίου και την τάση να κάνουμε μόνο τα απαραίτητα βήματα χωρίς όραμα για το μέλλον.

Ο ίδιος υπενθύμισε ότι το 2021 συμπληρώνονται 200 χρόνια από το 1821, όταν οι Ελληνες πέτυχαν θαύματα επειδή συντάχθηκαν σε έναν στόχο, και πρόσθεσε ότι το συγκεκριμένο έτος αποτελεί μια σημειολογική επέτειο, που δεν πρέπει να βρει τους Έλληνες διχασμένους και διαιρεμένους.

in.gr με πληροφορίες από ΑΠΕ – ΜΠΕ